חגגנו את כניסתם של מאיר אדוני ואיל שני לרשימת 100 המסעדות הכי טובות בניו יורק שערך מגזין Time Out ניו יורק, שמחנו לשמוע שהשף אסף גרניט זכה בפרס השף הזר הטוב ביותר בפריז מטעם מדריך פודלו, ו-Time Out לונדון הכתיר את הברברי, הבר-מסעדה מקבוצת מחניודה שמובילים גרניט ושף אורי נבון, כמסעדה הטובה ביותר בבירה הבריטית. עכשיו אנחנו שמחים לעדכן שהקולינריה הישראלית ממשיכה לזכות בהכרה מהדהדת ברחבי העולם.
מגזין האוכל הותיק והנחשב Food & Wine יצא בגיליון מיוחד לרגל יום הולדתו ה-40 של המגזין, עם רשימת המנות המצטיינות בכל שנה. המנה הטובה ביותר של 2018 היא הכרובית התינוקת של השף איל שני. בכתבה מיוחדת שהוקדשה למנת הכרובית צויין כי שני פגש את הכרובית השלמה הצלויה בתנור בארוחת הערב אצל השותף שלו (היוש שחר סגל), והבין את הפוטנציאל שלה.
לצורך הכנתה של מנת הכרובית התינוקת שני משתמש רק בשלושה חומרי גלם: כרובית, שמן זית, ומלח ים מברטאני ובתנור צליה כמובן. הכרובית מוגשת בכל 14 בתי האוכל של איל שני בישראל ובעולם; בפריז, וינה מלבורן וניו יורק. שני סיפר כי מגדלים את הכרובית במיוחד עבורו בחלקות חקלאיות בנגב.
אם אתם רוצים לצלות לעצמכם כרובית בבית תצטרכו לבשל אותה בישול קצר במי מלח, לעסות אותה היטב בשמן זית, לפזר מעט מלח ולצלות בתנור לוהט עד שהיא נחרכת קלות. ככה באות תינוקות כרובית לעולם.
1. מביאים סיר מים לרתיחה, מוסיפים מלח ים אטלנטי עד שהמים מלוחים כמעט כמו מי ים.
2. מבצעים חתך בבסיס הכרובית מבלי לאבד את הגבעולים ומכניסים לסיר ולבשל עד שהכרובית רכה אך לא מתפרקת. בשר הכרובית צריך להיכנע ללחץ של אצבע.
3. מוציאים את הכרובית בזהירות ומניחים לה לשחרר אדים ולהתקרר לטמפרטורת החדר. מלטפים ביסודיות את שטח פני הכרובית בשמן זית ומכניסים לטאבון או תנור בחום בינוני. מסובבים כל עשר דקות עד שהכרובית נצבעה זהב עמוק עמוק.
4. מזלפים מעט שמן זית ומפזרים מלח ים, מניחים בתוך נייר אפייה מקומט ומגישים.
*יש להקפיד על זמן חליטה נכון, כרובית שנחלטה יתר על המידה תתפרק בתנור ותהיה רכה ועיסתית. כרובית שלא נחלטה מספיק תהיה במרקם קשה ולא נעים לאכילה.
*אחד החלקים הטעימים הינם העלים הירוקים. יש להקפיד לשמור כמות יפה של עלים, הכרובית גם נראית יפה יותר כך.